### Resumé

Initiativsag fra Albert Lund vedr. støttemur [adresse]

### Sagsfremstilling

Ifølge §5 i forretningsordenen fra Teknisk Udvalg kan ethvert medlem senest 8 dage forud for et ordinært møde indgive en skriftlig anmodning om behandling af en sag.

Henvendelsen af 24. august 2024, lyder således:

#### Støttemur - [adresse]

Ejendommen på [adresse] har for få år siden skiftet ejer og denne ønsker at sikre en løsning, der både styrker ejendommens stabilitet og forbedrer det visuelle udtryk i området. Grunden er præget af en betydelig højdeforskel, hvilket medfører udfordringer med bl.a. vandafledning. For at imødegå disse udfordringer har ejeren allieret sig med arkitekt og ingeniør for at udvikle en langsigtet og holdbar løsning.

Som det fremgår af vedhæftede fotos taget den 24. august 2024, er det nuværende udtryk på grunden langt fra optimalt.

![Billede 1: Støttemur Alpevej 11](data:image/jpeg;base64...)

Ejeren har været i dialog med Vejle Kommune over en længere periode, men oplever divergerende tilbagemeldinger og manglende vilje til at finde en tilfredsstillende løsning. Trods disse udfordringer har ejeren tilpasset projektet, så det både er visuelt tiltalende og godkendt af de nuværende naboer.

Vedhæftet findes arkitekt-skitser, der viser planerne, der også beskrives herunder:

Projektet omfatter opførelse af to støttemure i glatstøbt beton. Højder og udstrækning er som beskrevet i de vedhæftede arkitekt-skitser.

* *Nederste støttemur:*Fører langs bagkanten af fortovet og afsluttes mod vest ved at trække muren 3,80 meter ind på grunden. Muren holdes 3,5 meter fra naboskel mod opkørslen af [adresse]
* *Øverste støttemur:* Også i glatstøbt beton, placeret 2,5 meter fra bagkanten af fortovet langs vejen. Den afsluttes mod øst ved en betontrappe, som forbinder de to niveauer. Muren holdes 5,2 meter fra naboens mur i skel og 5,5 meter fra bagkanten af fortovet, så den harmonerer med naboens mur.

De glatstøbte betonmure kan eventuelt brydes med trælister eller espalier for at give et mere varieret udtryk. Mellem de to støttemure planlægges beplantning med lave buske og bunddække, alternativt græs, i stil med naboejendommen.

![Billede 2: Ronnie Danielsen efter [adresse] 11](data:image/jpeg;base64...)

Selvom ejendommen ligger for enden af en blind vej (se ovenstående foto), så har ejeren prioriteret kvaliteten højt og som sagt inddraget både arkitekt og ingeniør i projektet. Givet den markante højdeforskel på grunden er det uundgåeligt, at muren virker massiv, men ved at opdele muren i to niveauer samt indarbejde forskydninger, sikres et harmonisk og æstetisk udtryk. Det er værd at bemærke, at lignende mure allerede findes i området, som det fremgår af nedenstående fotos A, B og C

![Billede 3 - Foto A, B og C - Ronnie Danielsen 11](data:image/jpeg;base64...)

### Klima og resiliensvurdering

Ikke relevant.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

**at**udvalget behandler forslaget.

### Beslutning

Udvalget behandlede forslaget.

Efter at administrationsprincipperne er blevet gennemgået for udvalget, ønskede udvalget at sagen afgøres af administrationen efter  en vejledende dialog med borgeren.

Vagn Ravn og Oscar Eriksen ønskede at der gives borgeren en dispensation til det ansøgte.